*VEGA og s!b!p! præsenterer*

**Soccer Mommy krænger sjælen ud i Lille VEGA**

*Drevet af underspillet vildskab vender Soccer Mommy tilbage til VEGA d. 6. august med sin konfronterende indie-rock.*

Bag navnet Soccer Mommy står den 20-årige Sophie Allison, som skaber et følsomt rockunivers med sine detaljerede tekster om ungdomslivets komplikationer. Bevæbnet med en guitar formår den unge amerikaner at beskrive det relaterbare, kuldsejlende teenage-kærlighedsliv.

Da Soccer Mommy var på besøg i Danmark for første gang, spillede hun en udsolgt koncert i Ideal Bar til stor fornøjelse for både publikum og anmeldere. Soundvenue bl.a. skrev, at hun besad *”en betagende, underspillet og følsom ro, og væbnet med sin rumklangs-indsovsede guitar, stærke finurlige tekster og en underspilledt attitude fik hun på et øjeblik tændt for en særlig sentimental afkrog af sit publikums følelsesregister.”*

Det anmelderroste debutalbum, *Clean,* er et personligt projekt, der handler om en bestemt periode i sangerindens liv. Tvivl, frygt for forandring samt selvtillidsproblemer er nogle af de emner, som optager Allison. Teksterne leveres med en overbevisende autenticitet, der vidner om følelsesmæssig selvindsigt fra den unge sangskriver.

Nashville-baserede Allison er vokset op med musikken og begyndte at lave sin egen musik som en hobby. *”Jeg skrev altid sange bare til mig selv. Jeg gjorde det for sjov og lagde sange op på Tumblr, Bandcamp og Soundcloud. Jeg troede ikke, at nogen ville lægge mærke til det.”* Hendes ærlige sengekammerrock har tiltrukket opmærksomhed fra New York Times, samt skaffet hende åbningsspots for blandt andet Mitski og Slowdive.

**Fakta om koncerten:**

Soccer Mommy (US)

Tirsdag d. 6. august kl. 20.00

Lille VEGA, Enghavevej 40, 1674 København V
Billetpris: 170 kr. + gebyr
Billetsalget starter i dag via vega.dk og Ticketmaster.